Porissa luotu pikseliluuseri Alvin seikkailee scifi-sarjassa joukkorahoituksen turvin: "tämä on suomalaisille vielä aika tuntematon tapa tehdä asioita"

Porilainen Nopia Oy on saanut vauhtiin uuden Alvin from Earth -nimisen animaatiosarjan, joka on monella tapaa yleisön armoilla. Koko sarja ensinnäkin toteutetaan joukkorahoituksella, jossa kuka tahansa on voinut sijoittaa roposiaan sarjan tuotantoon. Syksyn mittaan Nopia pääsi Kickstarter-palvelussa yli 2 500 dollarin minimitavoitteeseensa, joten sarjasta tuli totta. Ensimmäinen jakso julkaistiin Youtubessa viime viikolla. –Joukkorahoitus sujui yllättävänkin hyvin, sillä saimme kasaan 500 dollaria enemmän kuin tarvitsimme. Joukkorahoitus on suomalaisille melkoisen outo ja uusi tapa tehdä asioita, vaikka yhdysvalloissa tämä on ollut ihmisille tuttua jo kymmenisen vuotta, sanoo Alvin from Earth -sarjan käsikirjoittaja ja Nopian työntekijä Felicia Prehn . Yleisöllä on myös iso rooli myös sarjan tapahtumien etenemisessä, sillä jokaisen jakson päätteeksi katsojat äänestävät, mitä seuraavaksi tapahtuu. Nopia siis luo uusia jaksoja sitä mukaa, kun edellisten äänestystulokset valmistuvat. Sarjassa seikkailee Alvin-niminen kolmekymppinen keskivertojamppa, joka on vahingossa imaistu galaksien välillä kulkevalle avaruusalukselle. Alus kerää ihmisen asuttamilta planeetoilta niiden parhaita yksilöitä, mutta virheen seurauksena Maan edustajaksi päätyi huippuälykkään olympiaurheilijan sijaan juuri Alvin. Sarjan ulkoinen ilme tuo monille kolme- ja neljäkymppisille nostalgisia tunteita, sillä isojen pikseleiden maailma muistuttaa 80- ja 90-lukujen legendaarisia seikkailupelejä. –Idea syntyi työskennellessäni Porissa maahanmuuttajien parissa. Aloin pohtia, millaista olisi, jos vastaavanlainen pakolaiskriisi tapahtuisi planeetallisella tasolla. Siis että sisällissota ei riehuisi ainoastaan yhdessä maassa, vaan olisi kokonaisen planeetan laajuinen ja ihmisen olisi pakko paeta, Prehn sanoo. –Sarjan perimmäisenä tavoitteena on kuitenkin olla viihdyttävä, hauska ja helposti lähestyttävä. Emme ole esimerkiksi halunneet tuputtaa ihmisille mitään tiettyä poliittista ideologiaa, eikä se ole suunnattu pelkästään tietylle ikäryhmälle. Tähän mennessä porilaisanimaatio ei ole ollut varsinainen yleisömagneetti, sillä sillä on ollut Youtubessa vain joitakin satoja katsojia. –Facebookin algoritmit piilottavat Youtube-videot tehokkaasti, sillä se suosii palvelun omaa videoalustaa. Meidän ei kuitenkaan ole mahdollista käyttää Facebook-videoita, sillä siellä ei ole mahdollista rakentaa samanlaista äänestystoimintoa kuin Youtubessa, Felicia Prehn taustoittaa. –Asiaan on luvassa korjausta myöhemmin, kun saamme Alvinin tueksi oman mobiilisovelluksen. Sovellus tekee myös äänestämisestä helppoa. Nopia on tuottamassa näillä näkymin yhteensä neljä jaksoa Alvin from Earthia, ja seuraava jakso julkaistaan marraskuun loppuun mennessä. Firmalla on valmiudet myös jatkaa sarjan tekemistä lisäjaksoilla, jos katsojamäärät vain lähtevät nousuun. –Olemme aikeissa toteuttaa myös toisen interaktiivisen animaatiosarjan joukkorahoituksella, mutta siitä en voi vielä kertoa enempää, Felicia Prehn sanoo. Alvin from Earthin uusimman jakson pääset katsomaan tästä linkistä. Juttua korjattu: linkki vie sarjan uusimpaan jaksoon.